# Guirionéeu ag er Religion/Chapistr 40

| ◄ Péh quer stang-é el laironci. | Red-e reparein er gueu hun nès groeit, andur en hani e hrér d’emb, ha penaus. | Ag el larganté.  ► |
Hum zallein e hrér é quemér madeu er réral ; mæs hum zallein e hrér hoah open goudé ma vent queméret. N’en d’on quet obliget de rantein, e larér : me mès sellet, ne mès groeit meit quemér er péh e zou deliet tein, hag open, ne hellan quet rantein.
Ur bugul spirituel, mar predêg d’un dén hemb cousciance ar en obligation sterd de rantein madeu goal gueméret, mar sàu é vouéh énep d’el laironci ha d’en trompereaheu e hrér én é barræs, ne vou quet mui cheleuet doh-t-hou, dispriset-vou, é gonzeu e vou dambriset é peb quis ; mæs ur fal avis, tennet dré gonzeu troeit guet un avocad e drompér, en devou muyoh a nerh ar er spered eid aviseu fur er vélean carguet guet Doué de zisquein d’emb lézen en ol lézenneu.
Dibaud bras-é en dud taulet d’en avarice ha d’el laironci hag hum gonvertiç. Jesus-Chrouist guet ur sèl hemb quin e douchas calon sant Pierr ; Madelén en doé cleuet hur Salvér, ha quentéh hi hum laq de scùil dareu ; guet ur gonz ean e change Maheu ; mæs na Judas, nag hanni ag er Pharisiénèd n’hum gonvertis, rac m’en dint avaricius ha lairon.
Nag é scùillehoh-hui quement a zareu èl en dès scùillet en ol bénitandèd, jamæs hou péhedeu a laironci ne veint pardonnet t’oh, e lar sant Augustin, ma ne rantet er madeu goal gueméret. Mar guellet ou rantein, red-é d’oh er gobér idan boén a zannation, a p’en dé un dra e tal er boén. Mar dé diæz d’en dén pinhuiq monnèt d’en nean guet é vadeu deit dré huir hent, penaus é hei d’inou guet madeu deit a hoal hent ? Rantet rah er péh n’en dé quet t’oh, digollet memb en dommageu de béré é oh bet caus ; rantet ahoel er péh e hellehet, rantet d’en abrettan, ha ne daulet quet termén. Mar det a turul termén, jamæs n’er groéhoh. Rantet d’en hani ma teliet, ha goulennet avis eit gobér hou restitution. Ma ne hellet hi gobér hinihue, arbouillet, ménaget, bihanneit hou tispigneu, gùerhet er péh e hellet guerhein. Gùel-é lezel hou fameil é poén, col memb hou madeu, mar faut, eit col hou ç’inean. Ma ne hellet quet a du erbet rantein tout, na memb en hantér na derderan, pedet ahoel eid er ré doh péré e hoès groeit gueu.
Madeu deit a hoal-hent, noz ha dé é hant d’ou hent ; ne bourfitant quet. Uiguênd péh argand lairet e zisniantou mil aral. Mar lausquet madeu er réral én hou fameil, ind e vou caus d’hou madeu d’hum gol, d’hou pugalé d’hum zannein, ha hui guet-hai er hetan. Brassoh-é hoah er péhèd a pe guemérér treu a dalhuedigueah, é hout ne vou quet guellet ou daccor.
Aveid oh-hui, mar groér gueu doh-oh, souffret guet patiantæt ; ne hum vanget quet. Hui e hel lacat er justice d’hobér hé zro én hou quevér ; mæs hemb caz hag hemb trous. Gùel-é souffrein ma vou groeit gueu d’oh eit gobér, hui, doh er réral. Er gueu e hrér d’oh n’hou rant quet cablus ; ean e zou aveid oh un occasion a vérit, mar e hoès patiantæt erhoalh eit souffrein, ha caranté erhoalh eit pardonnein.
En hani e hra gueu doh-oh, e hra muyoh doh-t-hou ean é hunan eit ne hra doh-oh-hui, a p’en dé gùir en hum laq én dangér de gol é inean. Ne zesiret jamæs é zannation na ma couéhou ar nehou en droug e hra d’oh : ean hum zannou erhoalh hemb oh. Méritein e ra muyoh hou truhé eid hou colér ; hui e zeli hou pout mui a anquin doh er gùélèt é col é inean, eid é col hou madeu. Quemér er péh e gredér e zou deliet t’emb, e zou un tantation dangerus ; en avarice en dès el liessan mui a lod é quement-cé eid er justice hag er ræson ; hi e laca liès er gousciance de vout forh louyet.
1° M’hum examinou erhat eit gùélèt mar e mès hum rantet cablus a laironci é quevér me nessan, pé é lezel en devérieu a me stad, pé é quemér dré voyandeu dihuennet madeu me nessan. 2° Ha ma rebreiche d’ein me housciance un dra benac el-cé, me ziffréou de zigol en dommage e mès groeit. 3° Mar sau ém halon un doutance benac a zivout quement-cé, me houlennou avis guet er ré e zou carguet a rein sclærdér. — Men Doué, ne bermettet quet ma hum zallein ar er gueu e mès groeit én amzér tremeinet ; reit-t’ein er græce d’ou reparein èl ma telian, ha ma ne hrein quet mui én amzér de zonnèt.